El Col·legi Joan XXIII, entre els Centres 11F, que reconeixen el Dia de la Dona i la Xiqueta en la Ciència
2025-07-24

La comunitat educativa del col·legi Joan XXIII de Burjassot està d’enhorabona ja que el centre educatiu ha sigut inclòs en els anomenats Centros11F, en haver sigut promotor d’activitats per a la commemoració del Dia de la Dona i la Xiqueta en la Ciència, que se celebra l’11 de febrer. Durant aquest curs, el col·legi Joan XXIII s’ha adherit a la plataforma “11 de febrer”, una iniciativa ciutadana l’objectiu de la qual és promoure l’organització d’activitats per a commemorar aquesta jornada, declarada per l’ONU en 2015 com el Dia Internacional de la Dona i la Xiqueta en la Ciència.

Precisament va ser el mes de febrer que, des del Departament Científic Tecnològic del centre, es van celebrar una sèrie d’activitats, emmarcades en el Pla de Foment a la Lectura, la finalitat de la qual era donar a conéixer la importància de la contribució de la dona en la ciència i la importància d’incentivar l’interés de les xiquetes, des de xicotetes, per aquest camp del saber.

En la web de la plataforma està inclosa tota la informació sobre què han de fer els centres educatius per a sumar-se a aquesta iniciativa en la qual, a més de col·legis, poden participar particulars, universitats, o centres d’investigació organitzant activitats i xarrades i aportant coneixements i divulgació de la ciència en l’àmbit de les dones i les xiquetes.